Насоки за наемане на работа на докторанти и постдокторанти и/или изследователи от трети страни
1. Първа стъпка: Виза „D“ за дългосрочно пребиваване
В Закона за чужденците в Република България (чл. 15) и Наредбата за условията и реда за издаване на визи и определяне на визовия режим (чл. 9, ал. 1, ал. 2) е записано, че могат да се издават визи за дългосрочно пребиваване:
· със срок на валидност до 6 месеца и право на пребиваване до 180 дни на чужденец, който желае да се установи продължително или постоянно в Р България;
· със срок на валидност до една година и право на пребиваване до 360 дни на чужденец, който извършва научни изследвания или е студент по програми за обучение до една учебна година, специализант или студент. 
Визата се издава на чужденци, които желаят да получат разрешение за продължително, дългосрочно или постоянно пребиваване в Р България.
Издаване на виза
Визите се издават от дипломатическите и консулските представителства на Р България в чужбина.
Необходими документи (по Наредбата за условията и реда за издаване на визи и определяне на визовия режим, Раздел III, чл. 13, чл. 14, чл. 19):
· редовен документ за задгранично пътуване
Срокът на валидност на документа изтича най-малко три месеца след планираната дата на отпътуване от територията на Р България. Документът трябва да съдържа най-малко две празни страници за полагане на визи и да е издаден в рамките на предходните 10 години.
· попълнено заявление по образец
Заявлението за издаване на виза се подава по образец не по-рано от три месеца преди датата на планираното пътуване лично или чрез упълномощен представител. Заявлението трябва да бъде подписано собственоръчно от кандидата. Личното явяване е задължително при подаване на заявлението.
Следните документи трябва да бъдат приложени към него:
· фотокопие от страниците на документа за задгранично пътуване с личните данни и с положените визи 
· цветна снимка 3,5 см х 4,5 см на светъл фон
Лицето на снимката трябва да бъде ясно, голямо и само в анфас, като заема 70–80% от изображението. Очите не трябва да бъдат червени. Не се приемат снимки, заснети непрофесионално, с очила със затъмнени стъкла или изрязани от любителски фотографии.
· десет пръстови отпечатъка на чужденеца, снети по реда на чл. 21 от Наредбата за условията и реда за издаване на визи и определяне на визовия режим
· документ за платена визова такса
· медицинска застраховка
Медицинската застраховка трябва да бъде валидна за страните-членки на ЕС за целия срок на пътуването и да покрива всички разходи по репатриране и за неотложна медицинска помощ и спешно болнично лечение за периода на пребиваване, посечен във визата. Застрахователната сума трябва да бъде не по-малка от 30 хиляди евро.
· документи, доказващи целта на пътуването 
Например предварителен договор, в който трябва да е описан членът, по който е назначен чужденецът; в случай че същият е изследовател или постдокторант - чл. 24б от ЗЧРБ. Договорът е двуезичен като водещ език е българският (в случай на спор).
· билети (оригинал и копие) или потвърждение за резервация на билети или финансови средства
· документи, удостоверяващи, че лицето разполага с достатъчно финансови средства за издръжка и подслон, или че може да ги придобие по законен начин, документи за осигурено настаняване (договор за наем и/или декларация от собственик)
Чужденецът трябва да разполага с достатъчно средства за издръжка както за срока на планирания престой, така и за завръщането си в държавата на произход или пребиваване. Чужденецът може да представи доказателство за достатъчно средства за покриване на разходите за настаняване в Р България, ако на този етап все още няма договор за наем.
· документи, позволяващи да се направи преценка за намерението на кандидата да напусне територията на Р България преди изтичането на валидност на визата, за която кандидатства
За повече информация: МВнР, Закон за чужденците в Република България, Наредба за условията и реда на издаване на визи и определяне на визовия режим, образец на заявление за виза 
Влизане в страната
В Закона за чужденците в Република България (чл. 19) е записано, че при влизане в страната чуждият гражданин следва да притежава:
· редовен документ за задгранично пътуване (паспорт) или друг заместващ го документ, както и виза (за граждани на трети страни) или разрешение за пътуване, когато такива се изискват;
· достатъчно средства за осигуряване на издръжката си според продължителността и условията на престоя в Р България, както и за завръщане в държавата по постоянното си пребиваване;
· медицинска или други застраховки, когато такива се изискват;
· покана по образец, когато такава се изисква;
· други документи, доказващи целта на пътуването и условията на планираното пребиваване.
В Закона за чужденците в Република България (чл. 18, ал. 1)  е записано, че при влизане в Р България чужденецът декларира целта на посещението си и посочва писмено адреса, на който ще пребивава, като попълва адресна карта по образец.

2. Втора стъпка: Заявление за разрешение за продължително пребиваване
В Закона за чужденците в Република България (чл. 24б) е записано, че разрешение за продължително пребиваване могат да получат чужденци, които притежават виза по чл. 15, ал. 1 от ЗЧРБ и са научни работници със сключен договор за разработване на научноизследователски проект с научноизследователска организация със седалище в Република България, включена в регистъра по чл. 81, ал. 1, т. 1 от Закона за насърчаване на научните изследвания и иновациите.
В Закона за чужденците в Република България (чл. 23, ал. 5) е записано, че за да получи право на продължително пребиваване, чужденецът трябва да подаде лично в дирекция „Миграция“ или в отдел/сектор/група „Миграция“ при областните дирекции на Министерството на вътрешните работи заявление по образец и документи съгласно правилника за прилагане на закона.
При първоначално предоставяне право на продължително пребиваване по реда на глава трета "а" ЗЧРБ заявлението се подава не по-късно от три месеца от влизането на чужденеца на територията  на Република България. (от Правилника за прилагане на ЗЧРБ чл. 14, ал. 3)
Разрешението се издава за срок от една година и трябва да се поднови след изтичането му. Когато срокът на договора за разработване на научноизследователски проект е по-кратък от една година, разрешението се издава за срока на договора. 
Разрешението се издава в срок до 30 дни от подаване на заявлението, за което заявителят се уведомява писмено.
Визата за дългосрочно пребиване се анулира при издаване на разрешение за пребиваване от службите за административен контрол на чужденците (от ЗЧРБ чл. 15, ал. 4).
Заявлението за получаване на разрешение за продължително пребиваване се подава в дирекция „Миграция“ (адрес: бул. „Княгиня Мария Луиза“ № 48) или в отдел/сектор/група „Миграция“ при областните дирекции на МВР по образец и към него се прилагат:
· копие на редовен паспорт или заместващ го документ
Изискват се страниците със снимката, личните данни, визата и печата за последното влизане в страната. Оригиналът на паспорта или заместващия го документ също се предоставя, за да се свери автентичността на копието.
· доказателства за осигурено жилище 
Изискват се договор за наем и декларация от собственика на жилището в оригинал или нотариално заверени копия. Първоначално чужденецът може да остане в хотел (Дом на учения), докато се намери подходяща квартира, но не може да получи разрешение за пребиваване с адрес на хотел. 
· медицинска застраховка, валидна на територията на Р България 
На гражданите на трети страни НЕ СЕ удържат здравни осигуровки. Чужденецът трябва да има медицинска застраховка (чл. 33 от Закона за здравното осигуряване). ДОО и ДЗПО се удържат във всички случаи.
· доказателства за стабилни, редовни, предвидими и достатъчни средства за издръжка без да се прибягва до системата за социално подпомагане 
Трябва да се представи банково извлечение, ако е от чуждестранна банка, се изисква превод). Ако чужденецът има трудов договор, може да не се представя такъв документ. 
Средствата трябва да са в размер не по-малък от минималната месечна работна заплата, минималната стипендия или минималната пенсия за страната и да покриват целия срок на пребиваване в Р България.
· свидетелство за съдимост, издадено от държавата, чийто гражданин е чужденецът, или от държавата на обичайното му пребиваване (преведено на български и легализирано)
· договор, сключен с научноизследователската организация в Р България (може да е копие, но да пише „Вярно с оригинала“ с подпис и печат на института)
НАП (адрес: ул. „Шести септември“ № 10 или най-близкия до института офис на НАП) издава временен номер на чужденеца, за да може да се сключи договорът. След като се получи разрешението за продължително пребиваване чужденецът получава ЛНЧ (личен номер на чужденец), който замества временния номер в договора и е необходим за регистрация в НАЦИД, Бюро по труда и Агенция по заетостта за гражданите на трети страни.
· документ за платена държавна такса (от Правилника за прилагане на ЗЧРБ чл. 14, ал.1, т.2)
Моля, имайте предвид, че процесът на регистрация в отдел „Миграция“ може да отнеме продължително време – от няколко часа до цял работен ден. Когато се отива в „Миграция“ изрично се казва на служителя, който издава номера за опашката, че чужденецът е от трета страна (гишета 11, 12, 13, 14), защото гражданите на ЕС подават документи на гишета 2, 3. Гражданите на Япония, Южна Корея и Израел също подават документи на гише 2 и 3. Желателно е при посещение в Дирекция „Миграция“ поне първите два пъти чужденецът да бъде придружаван от българин.
В Закона за чужденците в Република България (чл. 24, ал. 8) е записано, че приетото заявление за издаване на разрешение за пребиваване не поражда задължение за издаване на разрешение за продължително пребиваване. Отказва се издаване на разрешение за продължително пребиваване в случаите, в които основанието, което е посочено в заявлението, е различно от основанието за издаване на виза за дългосрочно пребиваване.   
За повече информация: Закон за чужденците в Република България, Правилник за прилагане на ЗЧРБ, Закон за здравното осигуряване, образец на заявление за продължително пребиваване
3. Трета стъпка: Уведомяване на Изпълнителна агенция „Главна инспекция по труда“
В Закона за трудовата миграция и трудовата мобилност (чл.9) е записано, че не се изисква разрешение за достъп до пазара на труда за чужденци от трети страни, които съгласно ал.1, т.2 имат разрешение за дългосрочно пребиваване в Р България.
В 7-дневен срок от датата на действителното започване на работа на гражданина на трета държава работодателят трябва да уведоми писмено за това Изпълнителна агенция „Главна инспекция по труда“. При наемането на работа на чужденец от трета страна, работодателят изисква от него да представи валиден документ за пребиваване, нотариално заверено копие от който съхранява за срока на наемането или приемането (от ЗТМТМ, чл. 10, ал. 1, ал. 2)
Граждани на трети страни, които са приети като научни работници и имат договор с научноизследователска организация за провеждане на научно изследване в рамките на научноизследователски проект, упражняват заетост, включително академична, на територията на Р България без разрешение за работа – за срока на продължителност на проекта и с разрешено пребиваване съгласно чл. 24б, ал. 1 от Закона за чужденците в Р България. Приемащата научноизследователска организация трябва да регистрира случаят в Агенцията по заетостта (от ЗТМТМ чл. 36).
При промяна в обстоятелствата (напр. предсрочно прекратяване на договора или продължаването му) работодателят трябва в тридневен срок от датата на прекратяване на заетостта да уведоми писмено дирекция „Миграция“ и Агенция по заетостта (от ЗТМТМ чл.10, ал. 4).
За повече информация: Закон за трудовата миграция и трудовата мобилност, Правилник за прилагане на ЗТМТМ
4. Четвърта стъпка: Дипломи
Докторанти: Признаване на придобито висше образование в чуждестранни висши училища от Националния център за информация и документация (НАЦИД)
Академичното признаване е официално писмено потвърждение на стойността на дипломата за висше образование, издадена от образователна институция, призната от компетентен държавен орган на съответната държава. Признаването е задължително за чужденци, завършили висшето си образование в чужбина и които желаят да продължат образованието си, или да работят в Р България.
Необходими документи:
· попълнено по образец заявление за академично признаване
· оригинал или копие на дипломата за висше образование или на друг аналогичен документ
Дипломата трябва да е издадена от образователна институция, призната от компетентен държавен орган за част от системата на светското висше образование на съответната държава. Дипломата трябва да е придружена с превод на български език. 
Ред за заверки и превод на дипломата виж тук.
· оригинал или копие на приложението към дипломата, както и оригинал или копие на европейско дипломно приложение, ако има такова
Дипломното приложение трябва да бъде придружено с превод на български език. Ред за заверки и превод на дипломата виж тук. Не е нужен превод на европейското дипломно приложение.
· национален документ за самоличност (за сверяване на данните)
Ако е налице промяна в имената за заявителя, се представя и документ, който да удостоверява промяната. Документът трябва да е придружен с превод на български език.
· декларация за предоставяне на лични данни
Начини за подаване на заявлението:
· подаване на заявлението лично във фронтофиса на НАЦИД с документ за самоличност
· подаване на заявлението чрез упълномощено лице във фронтофиса на НАЦИД
· подаване на заявлението по електронен път
Важни забележки:
· В 14-дневен срок след подаване на документите, оригиналите могат да бъдат получени от заявителите или техните представители.
· Нормативният период за обработка на документите и вземане на решение е до 2 месеца, считано от датата на представяне на всички необходими документи.
· Ако заявлението се подава от упълномощено лице, то трябва да представи пълномощно от заявителя.
· НАЦИД може да поиска допълнителни документи, които са от значение за признаването. Те трябва да бъдат представени в указания срок от датата на получаване на съобщението за това.
За повече информация: НАЦИД
Постдокторанти: Според вътрешните правила на института. 
5. Важни забележки
· Срокове:
· При първоначално предоставяне право на продължително пребиваване по реда на глава трета "а" ЗЧРБ заявлението се подава не по-късно от три месеца от влизането на чужденеца на територията на Република България. (от Правилника за прилагане на ЗЧРБ чл. 14, ал. 3)
· Заявлението за разрешение за продължително пребиваване се подава не по-късно от 14 дни преди изтичането на разрешения срок за пребиваване на чужденеца на територията на Р България. (от Правилника за прилагане на ЗЧРБ чл. 14, ал.2)
· Контакти:
· Дирекция „Миграция“, бул. Княгиня Мария Луиза № 48, migration@mvr.bg, работно време: от понеделник до петък от 08.30 до 17.30, тел. +359 2 982 2968
· Национална агенция за приходите, ул. „Шести септември” № 10 или най-близкия офис до института.
· НАЦИД, Център за административно обслужване (фронтофис), бул. „д-р Г. М. Димитров“ №50, naric@nacid.bg, тел.: +359 2 817 3831, +359 2 817 3836, +359 2 817 3849,
· Образци:
· Образец на заявление за виза може да се види в Наредбата за условията и реда за издаване на визи и определяне на визовия режим.
· Образец на заявление за разрешение за продължително пребиваване може да се види в Правилника за прилагане на ЗЧРБ.
· Образци на декларации за регистриране в Агенцията по заетостта и Бюрото по труда могат да се видят в Правилника за прилагане на ЗТМТМ.
· Всички документи на чужд език трябва да имат официален превод на български език. Ако преводът е извършен в чужбина, трябва да бъде придружен от печат от посолството на Р България в съответната държава.
· Регистрацията на чужденеца по постоянен/настоящ адрес в България е задължителна.
· Важно е да се внимава с начина на изписване на имената на чужденеца, за да са изписани по еднакъв начин на всички документи и съобразени с превода на името в свидетелството за съдимост.
· В Закона за чужденците в Република България (чл. 45, ал. 1, ал. 2) е записано, че разноските, свързани с пребиваването и извеждането от Р България на чужденец, влязъл в страната по покана на юридическо лице, за който се установи, че не отговаря на законовите изисквания на чужденците в Р България, са за сметка на домакина. Работодателят или приемащата организация поема разноските за връщане на незаконно пребиваващия гражданин на трета държава.
· Във връзка с назначаването на чужденци на работа в звената на  БАН може да се наложи съдействие от института за:
· откриване на банкова сметка с дебитна карта
· издаване на карта за градски транспорт
· подписване на договор с оператор за предоставяне на мобилни услуги.


